Danijel, knez Moskve

Danijel Aleksandrovič (ruski: Даниил Александрович; 1261. - 4. mart 1303.) je bio najmlađi sin Aleksandra Nevskog i prvi Veliki knez Moskve.

 Biografija 
Danijel je bio najmlađi sin Aleksandra Nevskog velikog kneza Vladimira, Novgoroda i Moskve. Po tada već u cijelom ostatku Evrope zaostalom običaju njegov otac svoju državu dijeli među svim svojim sinovima. Kao najmlađi Danijel dobija najmanje važno Moskovsko kneževstvo čiji je nominalni vlasnik od 1263 . kada mu otac umire.

Prvih osam godina Danijelovom državom upravlja njegov stric Jaroslav III veliki knez Tvera, čijom smrću Moskva dobija nezavisnost. Od te 1272. godine pa sve do svoje smrti Danijel vodi ratove bez stvarne odluke protiv braće Dimitrija i Andreja III. za upravljanje velikim kneževstvom Vladimira.

Neuspjeh u tim ratovima je potkraj vladavine ipak više nego nadoknađen uspjesima na drugim poljima. Prvo je 1300. godine na prevaru zarobio Konstantina kneza Rjazana od kojega tada dobija teritorijalne ustupke, ali ga ipak ne pušta na slobodu. Taj prvobitni uspjeh je ubrzo nadmašen kada Ivan knez Pereslava 1302. godine umire bez djece i testamentarno poklanja cijelo kneževstvo svome rođaku Danijelu od Moskve .

Nedugo potom u noći s 4. na 5. marta 1303. godine Danijel umire prirodnom smrću ostavljajući svome sinu Juraju I  rat s Andrejom III i vojni savez s Tverom.

Kako su tokom njegove vladavine napravljeni prvi manastiri u Moskvi Danijel biva proglašen svecem ruske pravoslavne crkve 1652. godine.

Kategorija:Ruski vladari